
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea şi completarea art.258 din Legea nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PL.x 409  din 28 mai 2007 .
	PREŞEDINTE,

Aurel Gubandru

RAPORT

asupra proiectului de Lege pentru modificarea  şi completarea
art.258 din Legea nr. 571/2003 privind Codul fiscal

Cu adresa nr. PL.x 409 din 28 mai 2007, Biroul Permanent conform art.95 din Regulamentul Camerei Deputaţilor, republicat, a sesizat  pentru examinare şi avizare în fond, Comisia pentru buget, finanţe şi bănci cu proiectul de Lege pentru modificarea şi completarea art. 258 din Legea nr. 571/2003 privind Codul fiscal.
 La întocmirea raportului s-au avut în vedere avizele favorabile ale Consiliului Legislativ , Comisiei pentru agricultură, silvicultură, industrie alimentară şi servicii specifice , Comisia pentru administraţie publică, amenajarea teritoriului şi echilibru ecologic şi avizul negativ al Comisiei juridice, de disciplină şi imunităţi.
Guvernul nu susţine adoptarea acestei iniţiative legislative.
Aceast proiect de Lege propune modificarea  şi completarea Legii nr. 571/2003 privind Codul fiscal, cu modificările şi completările ulterioare, în sensul schimbării modalităţii de stabilire a impozitului pe teren. Astfel se propune modificarea alineatului (6) al articolului 258, noutatea reglementării constând în aceea că se propune ca în cazul unui teren amplasat în extravilan, impozitul pe teren să se stabilească prin înmulţirea suprafeţei terenului exprimată în hectare, cu suma corespunzătoare prevăzută de lege. Totodată, aplicarea coeficienţilor de corecţie corespunzători prevăzuţi la alin. (5) al aceluiaşi articol, precum şi a altor valori de corecţie este de competenţa consiliilor locale şi se stabileşte prin hotărâre a acestora, în termenul prevăzutde lege, anterior adoptării bugetului local.
Proiectul de Lege face parte din categoria legilor ordinare, potrivit art. 76 din Constituţia României, republicată.

La dezbaterea proiectului de Lege au participat, în conformitate cu prevederile art. 54 şi 55 din Regulamentul Camerei Deputaţilor, domnul  deputat Chiper Gheorghe, în calitate de iniţiator şi domnul Cristea Viorel, director în cadrul Ministerului Internelor şi Reformei Administrative.

La lucrările comisiei au participat  23 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi. 
Proiectul de Lege a fost adoptată de Senat în şedinţa din data de 24 mai 2007.
Proiectul de Lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
In urma dezbaterii proiectului de Lege pentru modificarea şi completarea art. 258 din Legea nr. 571/2003 privind Codul fiscal, în şedinţa din data de 11.09.2007 2007, comisia propune Plenului Camerei Deputaţilor, respingerea proiectului de Lege, din următoarele considerente:
· pentru aşezarea justă a sarcinilor fiscale, principiul prevăzut de Constituţia României, care presupune ca repartizarea sarcinilor fiscale între membrii societăţii să se facă în mod echitabil, respectiv să nu se favorizeze sau să se dezavantajeze nici un plătitor de impozite, prin dispoziţiile legii fiscale, s-a avut în vedere ca impozitele să cuprindă întrega materie impozabilă şi să fie plătite de către toate persoanele care posedă acelaşi gen de avere;

· o asemenea măsură fiscală are un impact negativ asupra veniturilor bugetelor locale, în sensul reducerii acestora, motiv pentru care, în conformitate cu prevederile art. 8 din Legea administraţiei publice locale nr. 215/2001, republicată, trebuiau consultate şi structurile asociative ale autorităţilor administraţiei publice locale.
	PREŞEDINTE,

Aurel Gubandru
	SECRETAR,

Radu Cătălin Drăguş

Ene Giorgiana

